b"\n_START_ARTICLE_\nEskadronas\n_START_PARAGRAPH_\nEskadronas\xc2\xa0\xe2\x80\x93 kavalerijos padalinys, dyd\xc5\xbeiu atitinkantis batalion\xc4\x85 ar kuop\xc4\x85._NEWLINE_Pirmieji eskadronai atsirado Karolio V laikais. Eskadronas prad\xc5\xbeioje rikiuodavosi \xc4\xaf 16 eili\xc5\xb3. Pranc\xc5\xabzijos religini\xc5\xb3 kar\xc5\xb3 laikais eskadronai rikiuodavosi tik \xc4\xaf 6 eiles, Henriko IV laikais\xc2\xa0\xe2\x80\x93 \xc4\xaf 5 eiles, Frydricho Did\xc5\xbeiojo laikais\xc2\xa0\xe2\x80\x93 \xc4\xaf 2 eiles._NEWLINE_Prad\xc5\xbeioje eskadronai tur\xc4\x97jo kelis \xc5\xa1imtus kavalerist\xc5\xb3 (bataliono lygis) ir buvo skirstomi \xc4\xaf kuopas. V\xc4\x97liau patirtis karuose parod\xc4\x97, kad gausius eskadronus sunku valdyti m\xc5\xab\xc5\xa1io lauke, jie pasidaro ma\xc5\xbeiau manevringi, sunkiau kei\xc4\x8dia atakos krypt\xc4\xaf. XX a. prad\xc5\xbeioje daug kur eskadronai suma\xc5\xbe\xc4\x97jo iki 120\xe2\x80\x93150 raiteli\xc5\xb3 (kuopos lygis).\n_START_SECTION_\nDid\xc5\xbeioji Britanija ir Brit\xc5\xb3 Sandrauga\n_START_PARAGRAPH_\nD. Britanijos armijoje ir daugelio Brit\xc5\xb3 Sandraugos \xc5\xa1ali\xc5\xb3 armijose kavalerijos eskadronas atitinka p\xc4\x97stinink\xc5\xb3 kuop\xc4\x85 ar artilerijos baterij\xc4\x85._NEWLINE_Eskadronais taip pat vadina kuopos dyd\xc5\xbeio dalinius Britanijos SAS (Special Air Service 'Specialioji oro tarnyba'), Karali\xc5\xa1k\xc5\xb3j\xc5\xb3 in\xc5\xbeinieri\xc5\xb3 korpuse (Corps of Royal Engineers), Karali\xc5\xa1kajame ry\xc5\xa1i\xc5\xb3 korpuse (Royal Corps of Signals), Karali\xc5\xa1kajame Armijos medicinos korpuse (Royal Army Medical Corps), Karali\xc5\xa1kajame logistikos korpuse (Royal Logistic Corps)._NEWLINE_Eskadronai paprastai \xc5\xbeymimi raid\xc4\x97mis ar numeriais\xc2\xa0\xe2\x80\x93 1-asis eskadronas, A eskadronas. Kai kuriuose Britanijos armijos daliniuose eskadron\xc4\x85 gali pavadinti svarbaus istorinio m\xc5\xab\xc5\xa1io, kuriame dalyvavo pulkas, pavadinimu.\n_START_SECTION_\nJAV\n_START_PARAGRAPH_\nJAV armijoje kavalerijos eskadronas (angl. squadron) atitinka p\xc4\x97stinink\xc5\xb3 ar artilerijos batalion\xc4\x85. Dabar JAV armijoje kavalerija vadinami \xc5\xa1arvuo\xc4\x8di\xc5\xb3 ir tank\xc5\xb3 daliniai arba sraigtasparni\xc5\xb3 daliniai.\n_START_SECTION_\nPranc\xc5\xabzija\n_START_PARAGRAPH_\nPranc\xc5\xabzijos kariuomen\xc4\x97je eskadronas (pranc. escadron) ilg\xc4\x85 laik\xc4\x85 atitiko kavalerijos divizion\xc4\x85 (batalion\xc4\x85), b\xc5\xabdavo sudarytas i\xc5\xa1 keli\xc5\xb3 kuop\xc5\xb3. Nuo XX a. vidurio eskadronas atitinka kuop\xc4\x85. Eskadronams vadovauja kapitonai, kaip ir kuopoms."